钦定古今图书集成/历象汇编/岁功典/第070卷
## 钦定古今图书集成/历象汇编/岁功典/第070卷

| 钦定古今图书集成 历象汇编 第七十卷 |

| |

钦定古今图书集成历象汇编岁功典

第七十卷目录

仲秋部纪事

仲秋部杂录

仲秋部外编

岁功典第七十卷

《诗经豳风》“七月章，八月萑苇。”〈朱注〉七月暑退将寒，是岁
御冬之备亦庶几其成矣。又当预拟来岁治蚕之用，
故于萑苇既成之际而收蓄之，将以为曲薄也。
“八月载绩。”〈正义〉“绩”，缉麻之名。八月丝事毕而麻事起，故
始绩也。

《八月》，其获。〈朱注〉《获》禾之早者，可获也。

八月剥枣。〈朱注〉《剥》，击也。

八月断壶。〈朱注〉《壶，瓠》也。

《周礼·天官·司裘》：“中秋献良裘，王乃行羽物。”〈订义〉郑康成
曰：“良，善。仲秋鸟兽毛毨，因其良时而用之。”良裘，《玉藻》
所谓“黼裘欤。”郑司农曰：“行羽物，以羽物飞鸟赐群吏。”
《春官籥章》，中春昼击土鼓龡豳诗以逆暑。中秋夜迎
寒亦如之。〈订义〉易氏曰：中秋为岁阴之中，夜为宵阴之
中，如是而迎寒，与《尧典》所谓“宵中星虚，寅饯纳日”同
意。万物生于土，反于土，则土者物之终始也。逆暑迎
寒，所以皆击土鼓焉。

《夏官·大司马》：“中秋教治兵，如振旅之陈。”〈订义〉崔氏曰：“中
秋阴气始肃，在于杀物，故用治兵为称。”

《司弓矢》中秋献矢箙。〈订义〉薛氏曰：《槁人》曰：“春献素，秋献
成。”郑氏亦谓“矢箙春作秋成”，是矢箙之制，必以秋而
成。

《穆天子传》：“仲秋丁巳，天子射鹿于林中，乃饮于孟氏，
爰舞白鹤二八。”

仲秋甲戌，天子东游，次于雀梁，蠹书于羽陵。

《孔庭纂要》：“周灵王二十一年庚戌，即鲁襄公二十一
年，是年冬十月庚子日，先圣生。”十月庚子，即今之八
月二十七日。

《祖庭广记》：颜氏祷于尼丘升之谷，草木之叶皆上起。
降之谷，草木之叶皆下垂。及怀妊，十月而生，是夕有
二龙绕室，五老降庭。五老者，五星之精也。颜氏之房
闻钧天之乐，空中有声云：“天感生圣子，故降以和乐
之音。”

《左传昭公十七年》冬，有星孛于大辰，西及汉。申须曰：
“彗所以除旧布新也，天事恒象，今除于火，火出必布
焉，诸侯其有火灾乎？”梓慎曰：“若火作，其四国当之，在
宋、卫、陈、郑乎？水火之牡也，其以丙子若壬午作乎？水
火所以合也。若火入而伏，必以壬午，不过其见之月。”
〈注〉夏之八月，辰星见在天汉西，今孛星出辰西，光芒
东及天汉，天道恒以象类告示人。今火向伏，故知当
须火出，乃布散为灾。牡，雄也。丙午火，壬子水，水火合
而相薄，水少火多，故水不胜火。火见，周之五月。〈疏〉《冬》
以十月为初，故以夏之八月解之。

《风俗通义》：“周秦常以八月遣𬨎轩使采异俗方言，藏
之秘府。”

《汉书高帝本纪》：“四年八月，初为算赋。”〈注〉《汉仪注》：“民年
十五以上，至五十六，出赋钱，人百二十为一算，为治
库兵车马。”

十一年秋发上郡北地陇西车骑巴蜀材官。〈注〉《材官》
骑士习射御，骑驰战陈。常以八月，太守、都尉、令长丞
会都试课殿最。水处则习船。

《武帝本纪》元光五年“八月，征吏民有明当世之务、习
先圣之术者，县次给食，令与计偕。”〈注〉计者，上计簿使
也。令所征之人与上计者俱来，而县次给之食。
《宣帝本纪》：“元康四年秋八月，赐故右扶风尹翁归子
黄金百斤，以奉其祭祀。又赐功臣适后黄金，人二十
斤。”

《西京杂记》：“戚夫人侍儿贾佩兰，后出为扶风人段儒
妻。说在宫内时，八月四日，出雕房北户竹下围棋，胜
者终年有福，负者终年疾病。取丝缕就北辰星求长
命，乃免。”

《汉书两龚传》：“昭帝时，涿郡韩福以德行征至京师，赐
策书束帛遣归，诏长吏以时存问，常以八月赐羊一
头，酒二斛。”

神爵三年秋八月诏曰：“吏不廉平则治道衰今小吏
皆勤事而奉禄薄欲其无侵渔百姓难矣。其益吏百
石以下奉十五。”

《成帝本纪》：河平三年“八月，谒者陈农使使求遗书于
天下。”

《汉旧仪》：“皇帝惟八月酎，车驾夕牲牛以绛衣之。皇帝
暮视牲，以鉴燧取水于月，以火燧取火于日，为明水火，左袒，以水沃牛右肩，手执鸾刀，以切牛毛荐之，即
更衣，侍中上熟，乃祀之。”

《后汉书百官志》：“外十有二州，每州刺史一人，诸州常
以八月巡行所部郡国，录囚徒，考殿最。”

《邓彪传》：“彪为太尉，在位清白，为百僚式。元和元年，赐
策罢，诏河南尹遣丞存问，常以八月旦奉羊酒。”
《章帝本纪》：“章和元年八月己丑，遣使祠沛高原庙、丰
枌榆社。”

《宋书礼志》：汉安帝元初四年诏曰：“《月令》仲秋养衰老，
授几杖，行糜鬻，方今八月。按比方时郡县多不奉行，
虽有糜鬻糠秕，泥土相和，半不可饮食。”按此诏汉时
犹依《月令》施政事也。

《后汉书安帝本纪》：延光三年“八月戊子，颍川上言，麒
麟一、白虎二见阳翟。”

《杜兰香传》：兰香以建兴四年春，数诣张硕。至其年八
月旦复来，出薯蓣子三枚，大如鸡子，云“食此令君不
畏风波，辟寒温。”

《魏志周宣传》：宣为郡吏，太守杨沛梦人曰：“八月一日，
曹公当至，必与君杖，饮以药酒。”使宣占之。是时黄巾
贼起，宣对曰：“夫杖起弱者，药治人病，八月一日，贼必
除灭。”至期，贼果破。

《宋书·礼志》：“魏明帝太和四年八月，帝东巡，遣使者以
特牛祠中岳。”

《晋书武帝本纪》：“魏咸熙三年八月，长人见于襄武，长
三丈，告县人王始曰：‘今当太平’。”

《十二真君传》：“许逊举孝廉，拜蜀旌阳令，慕道弃官，归
师大洞君。吴猛，传三清法要，至太康二年八月一日，
于洪州西山，举家四十二口，白日拔宅上升。”

《隋书礼仪志》：“建武元年，创有太社、帝社、太稷凡三坛，
门墙并随其方色。每以仲秋，并令郡国县祠社稷、先
农，县又兼祀灵星、风伯、雨师之属。”

《晋书元帝本纪》：太兴二年“八月，肃慎献楛矢石砮。”
《孝武帝本纪》：“太元十一年八月庚午，封孔靖之为奉
圣亭侯，奉宣尼祀。”

《博物志》旧说云：“天河与海通，近世有人居海滨者，年
年八月，有浮槎去来不失期。人有奇志，立飞阁于槎
上，多赍粮，乘槎而去，十馀日中犹观星月日辰，自后
芒芒忽忽，亦不觉昼夜。去十馀日，奄至一处，有城郭
状，居舍甚严，遥望宫中多织妇，见一丈夫牵牛渚次
饮之，牵牛人乃惊问曰：‘何由至此’？”此人具说来意，并
问：“此是何处？”答曰：“君还至蜀都，访君平则知之。”竟不
上岸，因还。如期后至蜀，问君平曰：“某年月日，有客星
犯牵牛宿，计年月，正是此人到天河时也。”

《搜神记》：“东越闽中有庸岭，高数十里，其西北隙中有
大蛇，长七八丈，大十馀围，土俗常惧，或与人梦，或下
谕巫祝，欲得啖童女，年十二三者，都尉令长共请求
人家生婢子，兼有罪家女养之。至八月朝祭，送蛇穴
口，累年已用九女。将乐县李诞家有小女名寄，应募
欲行，父母不可禁止，乃告请好剑及咋蛇犬。至八月”
朝怀剑将犬先将数石米糍，用蜜𪎊灌之，以置穴口，
蛇便出。头大如囷，目如二尺镜，闻糍香气，先啖食之。
寄便放犬，犬就啮咋，寄从后斫得数创疮，痛急，蛇因
踊出而死。于是寄女缓步而归。越王闻之，聘寄女为
后。

《元嘉起居注》：“泰始二年八月，嘉莲一双，骈花并实，合
跗同茎，生豫章鳢湖。”

《南史梁孝元帝本纪》：“帝母在采女次侍，始褰户幔，有
风回裾，武帝意感幸之。采女梦月堕怀中，遂孕，天监
七年八月丁巳生。帝举室中非常香，有紫胞之异，武
帝奇之，因赐采女姓阮，进为修容。”

《梁书扶南国传》，“大同三年八月，高祖改造阿育王寺
塔，出旧塔下舍利及佛爪发。发青绀色，众僧以手伸
之，随手长短，放之则旋，屈为蠡形。”

《南史梁武帝本纪》：大同五年“八月乙酉，扶南国献生
犀。”

《颜氏家训》：“梁孝元帝年少之时，每八月六日载诞之
辰，常设斋讲。”

《梁书林邑国传》，“林邑国大姓，号婆罗门，嫁娶必用八
月，女先求男”，由贱男而贵女也。

《北史魏文成帝本纪》：兴安二年“八月戊戌，诏曰：‘朕即
位以来，风雨顺序，众瑞兼呈。又于苑内获方寸玉印，
其文曰‘子孙长寿’，群公卿士咸曰休哉’。岂朕一人克
臻斯应，实由天地祖宗降祐之所致也。思与兆庶，共
兹嘉庆，其令百姓大酺三日。”

《魏孝文帝本纪》：“帝讳宏，皇兴元年八月戊申，生于平
城紫宫，神光照室，天地氛氲，和气充塞。”

《魏书礼志》太和十五年：“八月壬辰，诏郡国有时果可
荐者，并送京师，以供庙飨。”

《北齐书神武帝本纪》，天平三年“八月丁亥，神武请均
斗尺，班于天下。”

《酉阳杂俎》：乌山下无水，魏末有人掘井，遇磐石，下有水流汹汹然，遂凿石穿水，北流甚驶。俄有一船触石
而至，匠人窥船上，得一杉木板，板刻字曰：“吴赤乌二
年八月十日武昌王子义之船。”

《北齐书文宣帝本纪》：“天保九年八月，帝如晋阳。先是，
发丁匠三十馀万，营三台于邺下，因其旧基而高博
之，大起宫室及游豫园。至是，三台成，改铜爵曰金凤，
金兽曰圣应，冰井曰崇光。”

《孝昭帝本纪》：皇建元年八月壬辰，诏分遣大使巡省
四方，观察风俗，问人疾苦，考求得失，搜访贤良。景申
诏九州勋人有重封者，听分授子弟，以广骨肉之恩。
《荆楚岁时记》：八月十四日，“民并以朱水点儿头额，名
为天灸”，以厌疾。又以锦彩为眼明囊，递相饷遗。〈注〉《述
征记》云：八月一日作五明囊，盛取百草头露洗眼，令
眼明也。《续齐谐记》云：弘农邓绍尝以八月旦入华山
采药，见一童子执五彩囊，承柏叶上露，皆如珠满囊。
绍问用此何为，答曰：“赤松先生取以明目。”言终便失
所在。今世人八月旦作眼明袋，此遗象也。或以金薄
为之，递相饷焉。

《隋书文帝本纪》：开皇四年“八月甲午，遣十使巡行天
下。”

《大业杂记》：“炀帝筑西苑，周二百里，其内造十六院。每
秋八月月明之夜，帝引宫人三五十骑人定之，后开
阊门入西苑，歌管达曙。”

《唐书百官志》：“太府寺主簿，掌印省钞目，勾检稽失，平
权衡度量。岁以八月印署，然后用之。”

节度使，岁以八月考其治否，“销兵为上考，足食为中
考，边功为下考。观察使以丰稔为上考，省刑为中考，
办税为下考。团练使以安民为上考，惩奸为中考，得
情为下考。防御使以无虞为上考，清苦为中考，政成
为下考；经略使以计度为上考，集事为中考，修造为
下考。”

《太宗本纪》：“贞观二年八月甲戌，省冤狱于明堂。”
《唐会要》：“贞观四年八月十九日丙午，诏三品以上服
紫，四品、五品以上服绯，六品、七品以绿，八品、九品以
青。”

贞观二十一年八月十七日，骨利斡遣使朝贡，献良
马百匹，其中十匹尤骏。太宗奇之，各为制，名曰“十骥。”
永徽二年八月二十九日，下诏：来月一日太极殿受
朝。此后每五日一御太极殿视事，朔望朝即，永为常
式。

永徽六年八月二十九日己酉。京东西二市置常平
仓。置常平司官。

景龙元年八月二十五日，长子县嘉禾合穗。

《唐诗纪事》：景龙三年八月三日，幸安乐公主西庄。李
适诗：“平阳金榜凤凰楼，沁水银河鹦鹉洲。彩仗遥临
丹壑里，仙舆暂幸绿亭幽。前池锦幔莲花艳，后岭香
炉桂蕊秋。贵主称觞万年寿，还轻汉武济汾游。”
《唐会要》：景龙三年八月，令特进佩鱼散职。佩鱼自兹
始。

景云三年八月二日庚寅。敕诸州置司田参军一员。
《事物纪原》。唐先天二年八月二十日。封西岳为金天
王。

《唐会要》：开元六年八月十四日，制“令中书门下及文
武百官入乾元殿，就东廊观书内库出绢彩，分赐褚
无量及四库官有差。”

《集异记》：唐裴伷开元七年都督广州。仲秋夜漏未艾，
忽然天晓，星月皆没，禽鸟飞鸣，举郡异之，未能喻，然
已昼矣。裴公于是衣冠而出，军州将吏则已集门，遽
召参佐洎宾客至，即询挈壶氏，曰：“常夜三更尚未也。”
因留宾客于厅事，共须日之昇。良久，天色昏暗，夜景
如初，官吏执烛而归。诘旦命使四访，合界皆然。北访
湘岭之北，则无斯事。数月后，有商舶自远南至，谓郡
人云：“我八月十一日夜舟行，忽遇巨鳌出海，举首北
向，而双目若日，照曜千里，毫末皆见。久之复没，夜色
依然。”征其时，则裴公集宾僚之夕也。

《旧唐书明皇本纪》：“开元十七年八月癸亥，上以降诞
日，䜩百僚于花萼楼下。百寮表请以每年八月五日
为千秋节，王公以下，献镜及承露囊。天下诸州，咸令
䜩乐，休假三日，仍编为令。从之。”

《隋唐嘉话》：源乾曜、张说以八月初五，今上生之日，请
为千秋节，百姓祭，皆就此日，名为“赛白帝。群臣上万
岁寿。王公戚里进金镜绶带，士庶结彩承露囊，更相
遗问。”

《唐书张九龄传》：“初，千秋节，王公并献宝鉴，九龄上《事
鉴》十章，号《千秋金鉴录》。”

《唐月令注》：“明皇生于八月，以仲秋日月会于寿星，特
置坛，用千秋节日祭老人星及角、亢七宿，著之常式。”
《唐书明皇本纪》：“开元十八年八月丁亥，上御花萼楼，
以千秋节百官贺。赐四品以上金镜、珠囊、缣彩，五品
以下衣帛有差。”

《礼乐志》：“明皇尝以马百匹，盛饰分左右，施三重榻，舞倾杯数十曲，壮士举榻马不动。乐工少年姿秀者十
数人，衣黄衫、文玉带，立左右。每千秋节舞于勤政楼
下。其日，内闲厩使引戏马，五坊使引象犀，入场拜舞。
宫人数百，衣锦绣衣，出帷中，击雷鼓，奏小破阵乐，岁
以为常。”

《五行志》：“开元二十二年八月，榆关虸蚄虫害稼，入平
州界，有群雀来食之，一日而尽。”

《唐会要》：开元二十四年，请两京各改一殿，以“万寿”为
名，千秋节会百僚于此殿。

天宝四载八月戊子，有斑鹿产白鹿，于苑中献之。上
曰：“缟质霜毛，变林虞之兽族；殊姿驯性，实云驾之龙
媒。”

《唐明皇实录》：天宝七载，萧照等请改“千秋节”为“天长
节”，从之。

《开元天宝遗事》：明皇秋八月，太液池有千叶白莲数
枝盛开，帝与贵戚宴赏焉，左右皆叹羡久之，帝指贵
妃示于左右曰：“争如我解语花。”

《唐书礼乐志》：“上元元年，肃宗以岁旱罢中小祀。而文
宣之祭，至仲秋犹祀之于太学。”

《唐会要》：上元元年八月二十一日戊戌，敕“一品以下
文武，并带手巾、算袋、刀子、磨石。”

《唐书礼乐志》：“永泰二年八月，修国学祠堂成，祭酒萧
昕始奏释奠，宰相元载、杜鸿渐、李抱玉及常参官、六
军将军就观焉。”

《唐会要》：元和二年八月二十四日，敕：乡贡明经进士
见讫，就国子学官讲论，质定疑义，仍令百僚观礼。
《通鉴》太和七年，李德裕请依杨绾议，进士试论议，不
试诗赋。八月庚寅，停试诗赋。礼部奏：“先试帖经，略问
大义，次试议论一首，大义以通二通四为格。”明年后，
并依此例。

《旧唐书文宗本纪》：太和九年八月“丁丑，幸左军龙首
殿，因幸梨园含光殿，大合乐。”

《通鉴》：“大中元年八月，上崇睦兄弟，作雍和殿于十六
宅，数临幸，置酒作乐。”

《唐会要》：“宣宗大中三年八月己丑，既复河、湟，河、陇高
年千馀见阙下，天子为御延喜楼，赐冠带。”

《酉阳杂俎》：“八月四日，勿市履屣。”

《传载略》：武肃王天祐丙寅，思欲拓捍海塘。先是江心
有石，即秦望山脚，横截波涛中出崔嵬然，商旅船到
此，辄为风涛所困而倾覆，遂呼此为“罗刹石。”我国八
月既望，必迎潮设祭，动乐鼓舞于上，寻命更呼“镇江
石。”开平已来沙涨，遂作木阑围顶，今祭江亭是也。
《枫窗小牍》：吴越忠懿王以天成四年八月二十四日
四鼓生。

《玉海》：“周恭帝八月四日诞，为天寿节。”

《辽史太宗本纪》：天显五年“秋八月丁酉，以大圣皇帝、
皇后宴寝之所，号日月宫，因建日月碑。”

《玉海》：建隆元年八月十九日丙戌，有司请造新量衡，
以攽天下。诏精考古制，按前代旧式作之，禁私造者。
乾德四年八月九日辛丑，召宰臣宴紫云楼下，论及
民间事，谓赵普等曰：“下愚之民，不分菽麦，如藩侯不
为抚养，务行苛虐，朕断不容之。”普等曰：“陛下爱民如
此，尧舜之用心也。”

乾德五年八月，有象自岭南来，至都城外获之。其后
吴越、广南、交州继献象四十五头，于南薰门外玉津
园东北置养象所，作“驯象旗。”

《宋史五行志》：“端拱元年八月，广州凤集合欢树下，得
芝三本。”

《宣和书谱》：秦忠懿王钱俶，艺祖应运，率先臣服。太宗
即位之明年，尽籍其府库地图以献。端拱元年八月
二十四日，太宗以其诞日，遣使赐器币，且示宠焉。
《宋会要》：“淳化元年八月一日，秘书监李至请李昉、宋
琪、徐铉及学士、侍郎、给谏、舍人等诣阁观御书图籍。
帝知之，诏赐御筵，出书籍，令纵观。”

《玉海》：“淳化二年八月己卯，诏置审刑院于禁中，以枢
密直学士李昌龄知院事。凡具狱案牍，先经大理断
谳，既定，关报审刑。知院定成文章，奏讫，然后下丞相
府。丞相又以闻，始命论决。盖重谨之至也。”

淳化四年八月丙辰朔，上草书宋玉《大言赋》赐翰林
承旨苏易简，因拟宋玉作《大言赋》以献，其词曰：“圣人
兴兮告成功，登昆仑兮展升中。”上览赋嘉赏，诏褒之。
《宋史礼志》：真宗咸平元年二月，宴群臣于崇德殿。二
年八月七日再宴，用乐。

《实录》：“咸平二年八月丙寅，十六日，大阅诸军，命殿前
都指挥王超为左右厢教阵都总管。是日，军仪整肃，
天气爽霁，有司奏成列。上升台东向御戎幄，召从臣
坐而观之。王超执五方旗以进退，又以行列遐远，号
令所不能及，遂于两阵中起候台相望，使人执旗，如
台上招之。初举黄旗则诸军旅拜，举赤旗则骑进，举”
青旗则步进。每旗动则鼓作，而士噪之声振于百里，

西南隅。军于左者略右阵而还，由台前出西北隅，并
凯旋而入。上顾王超曰：“士众严整，戎行练习，卿之力
也。”退御幄殿，召从臣宴饮，回御东华门，阅诸军还营，
钧容奏乐于楼下。

《玉海》：“咸平四年八月己酉十日，御崇正殿试贤良方
正何亮、孙暨孙仅、丁逊。命宋白等考所对，逊、仅第四
等，亮暨次之。”

景德三年八月十一日，风琶蛮贡犀、象、封牛、青羊及
马，赐冠带、锦袍。

“大中祥符三年八月八日甲寅，召近臣观瑞物于崇
和殿”，上作七言诗，从臣皆赋。

《宋史五行志》：“大中祥符三年八月，解州盐池紫泉场
水次二十里许，不种自生，其味特嘉，命屯田员外郎
何敏中往祭池庙。八月，东池水自成盐，仅半池，洁白
成块，晶莹异常。祀汾阴经度制置使陈尧叟继献，凡
四千七百斤，分赐近臣及诸列校。”

《玉海》：“大中祥符六年八月辛未十二日，瑞圣园观稼
宴从臣，作《郊外观稼》七言诗，近臣皆和。”

大中祥符七年八月二十五日戊寅，真游殿上梁，召
近臣焚香，因宴于长春殿。帝作七言诗，令近臣继和。
天圣八年八月六日，宋仁宗召辅臣、宗室于龙图、天
章阁观《三圣御书》，元真殿观瑞谷，宴蕊珠宫，宰臣以
下赋诗。

《宋史五行志》：“明道元年八月，黄州橘木及柿木连枝。”
《实录》：“景祐二年八月丁丑，出御制乐。”《新经赐群臣
玉海》：“本朝冠服，多沿唐旧，循用之久，有司寖为繁文，
渐失法度。景祐二年八月丙子二十七日，始诏内侍
省与太常礼院详典故造冠冕，蠲减珍华，务从简约，
俾绘图以进。”

至和元年八月二十四日，知制诰贾黯乞“修注官入
侍迩英阁，事有可书，随即记录。”

嘉祐三年，交趾贡异兽《二》。八月二十五日癸亥，御崇
政殿，召辅臣等观之。

嘉祐五年八月壬申，诏“秘书府视开元多遗轶，开赏
科，以广献书之路。”

嘉祐六年八月十七日，知谏院司马光上《保业》《惜时》
《远谋》《重微》《务实》五规。

熙宁六年八月，诏“畿县都保置木契，左留司农寺，右
付其县，凡追阅试则出契。”

熙宁八年八月，诏“州学教授先召赴舍人院试大义
五道，取优通者选差。”孙谔试法中第一。壬子，命监制
敕库。

熙宁九年八月二日，大理国奉表贡金装碧玗山毡、
罽刀、剑、犀皮甲。
《宋史五行志》：熙宁十年八月乙巳，惠州柚木有文曰：
“皇帝万年，天下太平。”

《玉海》：“元丰七年八月二十二日己丑造，两圭，有邸二，
以为社稷礼神玉。”

元祐六年八月二十三日，吕大防言：“乞令史院修进
《先朝宝训》，以备迩英进读。”从之。

元符二年八月四日，制“宝符旗。”

苏轼《瓶笙诗引》：“庚辰八月二十八日，刘几仲饯饮东
坡觞中，闻笙箫声，杳杳若在云宵间，徐而察之，则出
于双瓶，水火相得，自然吟啸，座客惊叹，请作《瓶笙诗》
记之。”

《玉海》：“崇宁元年八月二十三日，州县置小学。十岁以
上入学，五年立课试法。”

崇宁二年八月三十日，诏曰：“大司徒以六德六行教
万民，而师氏之教国子，则三德三行而已。详于训士，
略于治亲。崇宁教养宗子法，仿辟廱、太学，宜参酌轻
重，降于内外之法，使易以跂及。”

崇宁四年八月三日，增文宣王冕十有二旒。是年，诏
“文宣王庙立戟二十四，改用镇圭。”

崇宁初，议大乐，四年八月二十七日，赐名大晟，置府
建官。府在宣德门外天街之东，隶礼部，以大司乐、典
乐为长贰，次曰大乐令、主簿、协律郎，工有乐正至舞
师。

《宋史礼志》：政和三年，以八月九日青华帝君生辰为
“元成节。”

《研北杂志》：“翰林学士王㝢宣和七年八月二十一日
一夕，凡草四制。翌日遣中使至玉堂，赐以上所常御
笔研等十三事。”

《玉海》：“建炎四年八月戊寅，上手写《郭子仪传》，付范宗
尹，示诸将韩世忠等。”

绍兴五年八月二十日，高宗赐赵鼎御书《尚书》一部。
鼎奏谢，上曰：“《尚书》所载君臣相戒之言，所以赐卿，欲
共由此道以成治功。”

绍兴十六年八月二十一日庚寅，交趾贺升平，献黄
金器、明珠、沉香、翠羽、绫绢、马十、象九。

绍兴二十五年八月十七日，刑部郎许兴古言：“灵芝生于庙楹，瑞麦秀于留都，宜如汉《斋房》之歌制为乐
章，登歌郊庙。”诏学士院于圆坛、景灵宫、太庙所奏乐
章增制。

绍兴二十八年八月晦，复古殿书御制《损斋记》：“荡心
侈目，惑心害性者，罔不扫除。清心寡欲，省缘薄费者，
奉以周旋。挥毫弄墨，真草自如，浓淡斜行，茂密如意。
未能忘情，似贤乎己。朝夕清燕，视以自儆。以汉武明
皇为戒。”凡二百五十八字，吏书贺允中请布之中外。
乾道六年八月二十六日，大学正薛元鼎请以周之
南仲侑食武成王，上喜，以为南仲之孙，皇父犹为中
兴之将，便宜举行。二十八日，御书汉议郎崔寔《政论》，
赐宰臣虞允文等。

乾道七年八月六日，宋孝宗召吏部侍郎王之奇、詹
事陈良翰、礼部侍郎周必大同对《选德殿》，赐坐，从容
访以治道。久之，袖出御笔一通，首以“魏徵答唐太宗
德仁功利之问。”

《西湖志馀》：淳熙十年八月十八日，驾诣德寿宫，奉迎
上皇观潮，谕侍官各赋《酹江月》一曲，至晚呈上，以吴
琚为第一。其词曰：“玉虹遥挂，望青山隐隐，有如一抹。
忽觉天风吹海立，好似春霆初发。白马凌空，琼鳌驾
水，日夜朝天阙。飞龙舞凤，郁葱环拱吴越。此景天下
应无，东南形胜，伟观真奇绝。好是吴儿飞彩帜，蹴起”
一江秋雪。黄屋天临，水犀云拥，看击中流楫。晚来波
静，海门飞上明月。

《乾淳岁时记》：浙江之潮，天下之伟观也。自八月既望
以至十八日为最盛。方其远出海门，仅如银线，既而
渐近，则玉城、雪岭际天而来，大声如雷霆，震撼激射，
吞天沃日，势极雄豪。杨诚斋诗云“海阔银为郭，江横
玉系腰”者是也。每岁京尹出浙，江亭教阅水军，艨艟
数百，分列两岸，既而尽奔腾分合五阵之势，并有乘
骑弄旗，标枪舞刀于水面者，如履平地。倏尔黄烟四
起，人物略不相睹。水爆轰震，声如山崩。烟消波静，则
一舸无迹。仅有敌舟为火所焚，随波而逝。吴儿善泅
者数百，皆被发文身，手持十幅大彩旗，争先鼓勇，溯
迎而上，出没于鲸波万仞中，腾身百变，而旗尾略不
霑湿。以此夸能，而豪民贵宦，争赏银彩。江干上下十
馀里间，珠翠罗绮溢目，车马塞途，饮食百物，皆倍常
时，而僦赁看幕，虽席地不容闲也。禁中例观潮于天
开图画，高台下瞰，如在指掌。都民遥瞻黄伞雉扇于
九霄之上，真若萧台蓬岛也。

《玉海》：“嘉定七年八月二十六日，诏建宗学，置六斋，生
员以百人为额。”

《齐东野语》：贾师宪当国目，卧治湖山，作堂曰“半闲”，又
治圃曰“养乐。”然名为“就养”，其实怙权固位，欲罢不能
也。每岁八月八日生辰，四方善颂者以数千计，悉俾
翘馆誊考，以第甲乙，一时传诵，为之纸贵。

《金史选举志》：大定十三年八月，于悯忠寺策试女直
进士。寺旧有双塔，进士入院之夜半，闻东塔上有声
如音乐，西达于宫。考试官完颜蒲涅等曰：“文路始开
而有此，得贤之祥也。”

《元史世祖本纪》：“中统三年八月，郭守敬请开玉泉水，
以通漕运，从之。”

《选举志》：“乡试，八月二十日，蒙古、色目人，试经问五条；
汉人、南人，明经经疑二问，经义一道。二十三日，蒙古、
色目人，试策一道；汉人、南人，古赋诏诰章表内科一
道。二十六日，汉人、南人，试策一道。”

《祭祀志》：每岁驾幸上都，以八月二十四日祭祀，谓之
“洒马奶子。用马一，羯羊八，彩缎、练绢各九，疋以白羊
毛缠，若穗者九，貂鼠皮三，命蒙古巫觋及蒙古、汉人
秀才达官四员领其事，再拜告天。又呼太祖、成吉思
御名而祝之曰：‘托天皇帝福荫，年年祭赛者’。”礼毕，掌
祭官四员，各以祭币表里一与之，馀币及祭物，则凡
与祭者共分之。

《英宗本纪》：“至治二年八月，诏画蚕麦图于盝顶殿壁，
以时观之。”

《西湖志馀》：元至正庚寅，浙江乡试，八月二十二日夜
二鼓，贡院仿佛见一物，驰走甚疾，其状若猛兽，军卒
因而喧哄，遂以“角端”命赋题。

《元氏掖庭记》：“己酉仲秋之夕，武宗与诸嫔妃泛月于
禁苑太液池。月色射波，池光映天，绿荷含香，鱼鸟群
集。”

《真腊风土记》：“八月挨蓝者，舞也。点差伎乐，每日就国
宫内挨蓝，且𩰚猪𩰚象，国主亦请奉使观焉，如是者
一旬。”

《熙朝乐事》。郡人观潮，自八月十一日为始，至十八日
最盛。盖因宋时以是日教阅水军，故倾城往看，至今
犹以“十八日”为名，非谓江潮特大于是日也。是日，郡
守以牲醴致祭于潮神，而郡人士女云集，僦倩幕次，
罗绮塞涂，上下十馀里间，地无寸隙。伺潮上海门，则
泅儿数十，执彩旗，树画伞，踏浪翻涛，腾跃百变，以夸

酣乐耳。瞿宗吉《看潮词》云：“嘉会门边翠柳垂，海鲜桥
上赤栏攲。行人指点山前石，曾刻先朝御制诗。”“出郭
游人不待招，相逢都道看江潮。”“今年秋暑何曾减，映
日争将画扇摇。”“一线初看出海迟，司封祠下立多时。
须臾金鼓连天震，忙杀中流踏浪儿。”“垆头酒美劝人
尝，紫蟹初肥绿橘香。店妇也知非俗客，奚奴背上有
诗囊。”“沙河塘上路岐赊，扶醉归来日已斜。怪底香风
来不断，担头插得木犀花。”“步入重门小院偏，金猊飞
袅夜香烟。家人笑问归何晚，已备中秋赏月筵。”
《熹宗实录》：旧规，经筵秋讲，以八月十二日起。

《冏政要览》：太仆寺祭马神，在通州北四十里安德乡
郑村坝，秋祭在八月二十八日。

《名胜志》：“湖州，古防风氏之国，今武康县封、禺二山间
有防风庙，岁以八月二十五日有司致祭。”

《诗经豳风七月章》：“八月在宇。”〈正义〉《蟋蟀之虫》，“八月在堂
宇之下。”

《公羊传》：“秋八月壬午，大阅。”大阅者何？阅兵车也。修教
明谕，国道也。平而修戎事，非正也。其日以为崇武，故
谨而日之。

《国语》：“少采夕月。”〈注〉夕月以秋分。

《孝经》说：“秋分日在内衡。”

《本草经》“地胆生汶山山谷，八月采之。”〈注〉真地胆，状如
大马蚁，有翼，是芫青所化，亦名“蚖青。”

《内经》：“寒风晓暮，蒸热相薄，草木凝烟，湿化不流，则白
露阴布，以成秋令。”

《金郁之发》，夜零白露，林莽声凄。〈注〉“夜濡白露，晓听风
凄，乃为金发征”也。

《管子·轻重己篇》：“以夏日至始数九十二日，谓之秋至，
秋至而禾熟。”

《禽经》：仲秋之节，鸠复化为鹰。

《文子下德篇》：老子曰：“天地之气，莫大于和者，阴阳调，
日夜分，故万物春分而生，秋分而成。”

《史记天官书》：作“鄂岁，岁阴在酉，星居午，以八月与柳、
七星、张晨出，曰为长王。作作有芒，国其昌，谷熟；其失
次，有应见危，曰大章，有旱而昌，有女丧，民疾。”

辰星仲秋秋分夕出郊角、亢、氐、房东四舍，为汉。
《汉书五行志》：“秋分而微霜降。”

于《易》，雷以八月入，其卦曰“归妹”，言雷复归入地，则孕
毓根核，保藏蛰虫，避盛阴之害。

《淮南子天文训》：“辰星正四时，常以八月秋分，效角、亢。”
《淮南毕万术》：“八月榆。”以美酒渍曝。同青粱米、紫苋
实蒸熟为末。每服三指撮。酒下。令人辟谷不饥。〈音，而〉
京房《易候》古“秋分”，而人君释钟鼓之悬。

《星经》：“角二星，东方首宿”，南左角名天津，苍色；北右角
为天门，黄色；中间名天关。八月日在北南去北辰九
十一度。凡日月五星，皆从天关行为黄道。

《后汉书陈蕃传》：“人君有事于苑囿，惟仲秋西郊，顺时
讲武，杀禽助祭，以敦孝敬。”

《白虎通五行篇》：“八月律谓之南吕何？南者，任也，言阳
气尚有，任生荠麦也，故阴拒之也。”

《说文》：“酉为秋门，万物已入。”

龙：“春分登天，秋分潜渊。”

《风俗通义》《世本》：“垂”作“钟”，秋分之音也。

《月令章句》：“自轸六度至亢八度，谓之寿星之次，白露
秋分居之，郑之分野。”

《参同契》：“观其权量，察仲秋情，任蓄微稚，老枯复荣，荠
麦芽糵，因冒以生。”
《五经通义》：“钟者，秋分之气，万物至秋而成，坚成不灭，
绝莫如金。故金为钟，相继不绝也。”

《秋分》阊阖风至，解悬垂琴瑟不张。

《晋书天文志》：“老人一星在弧南，一曰南极，常以秋分
候之南郊。”

《博物志》：“西羌，仲秋月取赤头鲤以为鮨。”

《风土记》：“白鹤性警，至八月白露降，流于草叶上，滴滴
有声即鸣。”

《临海异物志》：“黄雀，常以八月入海，化为鱼。”

《抱朴子·仙药篇》：“七明九光芝，皆石也，生临水之高山
石崖之间，状如盘碗，不过径尺以还。有茎蒂连缀之，
起三四寸。有七孔者名七明，九孔者名九光，光皆如
星，百馀步内，夜皆望见其光，其光自别，可散不可合
也。常以秋分伺之，得之，𢭏服方寸匕，入口则翕然身
热，五味甘美，尽一斤则得千岁，令人身有光。所居暗”
地如月，可以夜视也。

《宋书百官志》：“前汉世刺史乘传，周行郡国，无适所治。
后汉世，所治始有定处，止八月行部，不复奏事京师。”
《名医别录》：“神护草，生常山北，八月采，可使独守，叱咄人，寇盗不敢入门。”《物类志》：“谓之护门草，置门上，人衣
过草必叱之。”王筠诗：“‘霜被守宫槐，风惊护门草’。即此。
蛇含以八月采，阴干。有两种，并生石上及黄土地，当”
用细叶有黄花者。刘敬叔《异苑》云：“有田父见蛇被伤，
一蛇含一草著疮上，经日伤蛇乃去，田父因取草治
蛇疮，皆验，遂名蛇含草。”

酸枣生河东川泽。八月采实，阴干。似武昌枣而味极
酸，东人啖之以醒睡。

《魏书律历志》：“次卦，八月，《巽》《萃》、大畜、贲、观。”

《齐民要术》：“掐秋菜必留五六叶，凡掐必待露解，八月
半剪去，枿生肥嫩，比至收时，高与人膝等，茎叶皆美，
科虽不高，菜实倍多。”

棠熟时收种之，“八月初天晴时摘叶，薄布晒令干，可
以染绛。”

《白羊》“八月初”胡枲，子未成时又铰之。〈注〉漠北塞之羊，
则八月不铰，铰则不耐寒。中国必须铰，不铰则毛长
相著，作毡难成也。

作漉酪法：“八月中作，取好淳酪，生布袋盛悬之，当有
水出，滴滴水不尽，著铛中暂炒，即出，于盘上日曝浥。
浥时作团，大如梨许，亦数年不坏。”

种芡法：芡一名鸡头，即今芰子是也。由子形上花似
鸡冠，故名曰“鸡头。”八月中收取，擘破取子，散著池中，
自然生也。

作蘗法：“八月中作盆，中浸小麦，即倾去水，日曝之，一
日一度著水，即去之。”脚生，布麦于席上，厚二寸，一日
一度以水浇之，芽生便止。即散收令干，勿使饼，饼成
则不复。任用此。煮白饧蘗，若煮黑饧，即待芽生青成
饼，然后以刀𠠫取干之。欲令饧如琥珀色者，以大麦
为其蘗。

《崔寔》曰：“凡种大小麦，得白露节，可种薄田。秋分种中
田，后十日种美田。”

又曰：“八月可种大蒜。”

《荆楚岁时记》：“豆花雨，乃八月雨也。”

《唐书历志》：“秋分后五日，日在氐十三度，龙角尽见，时
雨可以毕矣。”

《唐本草》：“兰，即兰泽香草也。圆茎紫萼，八月花白，俗名
兰香，煮以洗浴。生溪涧水旁。人间亦多种之，以饰庭
池。”

《元和志》：“浙江涛每日昼夜再上，常以月十日、二十五
日最小，月三日、十八日极大。小则水渐涨，不过数尺，
大则涛涌高至数丈。每年八月十八日，数百里士女
共观，舟人渔子溯涛触浪，谓之弄潮。”

陆玑《诗疏》：“茹藘，茅蒐，蒨草也。齐人谓之茜。”《蜀本图经》
云：“染绯草，叶似枣叶，头尖下阔，茎叶俱涩，四、五叶对
生节间，蔓延草木上。根紫赤色，今所在有，八月采根。”
《六典》：“旱甚则修雩，秋分已后，虽旱不雩。”

《通典》：“周仲秋辰日，祭灵星于国之东南，王者所以复
祭灵星者，为人祈时以种五谷，故别报其功。”

《酉阳杂俎》：“荜拨出摩伽陁国呼为荜拨梨，佛林国呼
为阿梨诃。”苗长三四尺，茎细如箸，叶似蕺叶，子似
桑椹。八月采。

《蝤蛑》大者长尺馀，两螯至强，八月能与“虎𩰚虎，不如
随大潮退壳，一退一长。”

《周易集解》：“说言乎兑。”崔憬曰：“秋分则兑王，而万物所
说。”

《宋史河渠志》：“八月菼薍华，谓之荻苗水。”

《太平御览》：“八月雨夜，菰菜生于洿下池中，作羹臛甚
美。”吴中以鲈鱼作脍，菰菜为羹。

《开宝本草》：“缩砂蔤生南地，苗似廉姜，子形如白豆蔻。
其皮紧厚而皱，黄赤色。八月采之，辛香可调食味，及
蜜煎糖缠用。”

《成都古今记》：“八月有桂市。”

《图经本草》：“蟹俗传八月一日取稻芒两枝，东行输送
其长。故今南方捕蟹差早，则有衔芒，须霜后输芒，方
可食之。”

白微一名“薇草”，茎叶俱青，颇类柳叶，八月结实，其根
黄白色，类牛膝而短小，今人八月采之。

姜黄今江广、蜀川多有之。叶青绿，长一二尺，阔三四
寸，有斜文，如红蕉叶而小。花红白色，根盘屈，黄色，类
生姜而圆，有节。八月采根，片切曝干。蛮人生啖，云“可
以祛邪辟恶。”

《菊花》“秋八月合花收，曝干，切取三四斤，以生绢囊盛，
贮三大斗酒中，经七日服之，日三次，常令酒气相续
为佳。”

黄蓍根长二、三尺，独茎或作丛生，枝干去地二、三寸。
其叶扶疏作羊齿状，又如蒺藜苗，开黄紫花。其实作
荚，子长寸许。八月中采根，用其皮，折之如绵，谓之绵
黄蓍。时珍曰：“嫩苗亦可煠淘茹食。”

《政和本草》：“鸡头八月采实。服饵家取其实并中子，捣
烂暴干，再捣筛末，熬金樱子煎和丸服之。补下益人，
谓之水陆丹治唇上生疮，连年不差。以八月蓝叶一斥，捣取汁洗，
不过三度，差。”

《搜采异闻录》：唐元宗以八月五日生，以其日为千秋
节。张说上《大衍历序》云：“谨以开元十六年八月端午
赤光照室之夜。”献之。《唐类表》有宋璟《请以八月五日
为千秋节表》云：“月惟仲秋，日在端午。”然则凡月之五
日，皆可称端午也。

《会稽志》：“鹭，一名舂锄，步于浅水，好自低昂，故曰‘舂锄
也。色雪白，顶上有丝，毵毵然，长尺馀，欲取鱼则弭之。
山阴濒水人家多畜之，皆驯不去。惟白露一日笼之，
不然飞去’。”

《本草图经》：“酸枣野生，多在坡坂及城垒间。似枣木而
皮细，其木心赤色，茎、叶俱青，花似枣花。八月结实，紫
红色，似枣而圆小，味酸。当月采实，取核中仁，阴干，四
十日成。”

《野客丛谈》：懒真子读杜牧之诗：“千秋佳节名空在，承
露丝囊世已无。”谓汉以金盘承露，而唐以丝囊，丝囊
可以承露乎？此不可解。按《华山记》，弘农邓绍八月晓
入华山，见童子执五彩囊，盛柏叶露食之。此事在汉
武帝之前，是以武帝于其地造望仙等宫观。又观梁
简文帝《眼囊赋序》曰：俗之妇人，八月旦多以锦翠珠
宝为眼明囊，因凌晨拭目。唐人千秋节以丝囊盛露，
亦袭其旧，正八月初故事。

《山家清事》：“八月八日为竹醉日种竹易活。”

《通考》：“八月十一日卜来年水旱，侵晨或隔夜，于水边
无风浪处作一水，则子至晚看之，若没主水；露主旱；
平主小水，又主本年好种麦，名曰横港。”

朔日值白露，果谷不实；值秋分，主物价贵。

《纪历撮要》：“白露日属火，难种菜蔬。”

元王柏《长啸山游记》：“辛卯秋八月，与客游于北山，于
时丹枫缬林，香桂染袖，金粟垂颖，翠荚吐英，芙蓉靓
冶，篱菊敷茂，紫兰兮抗茎，濯蕊于深幽，香稻兮舂玉，
簸珠于践蹂，悬颗苞于枣栗，粲青黄于橘柚，日暄而
不熇，雨寒而不骤，正一年之佳景候也。”

《杨升庵集》：蜀西南多雨，名曰漏天，杜子美诗“鼓角漏
天东”是也。自秋分后遇壬，谓之入霑，吴下曰“入液
瓶。”史月表：八月，花盟主丹桂、木犀、芙蓉花，客卿，宝头
鸡冠、杨妃，槿花使令，水红花，剪秋罗，秋牡丹，山查花，
花历八月，“槐花黄，桂香飘，断肠始娇，白𬞟开，金钱夜
落丁香紫。”

《月令》演“八月五明囊。”〈朔日〉《围棋局》。〈四日〉《广陵涛》。〈八日〉天灸。〈十日〉
梯月：〈十五〉《牡丹诞》：〈十五〉

《田家杂占》：“八月中气前后起西北风，谓之霜降信；未
风先雨，谓之料信雨。”

《农政全书》：“龙眼花与荔支同，开树亦如荔支，但枝叶
稍小，壳青黄色，形如弹丸，肉白而带浆，其甘如蜜。熟
于八月白露后，方可采摘。荔枝过即龙眼熟，谓之荔
支奴。”

《氾胜之书》曰：“夏至后九十日昼夜分，天地气和，以此
时耕田，一而当五，名曰膏泽。”

种麦“八月白露节后，逢上戊为上时，中戊为中时，下
戊为下时。”种须简成实者，棉子油拌过，则无虫而耐
旱。

《本草纲目》：“芎䓖，古人因其根节状如马衔，谓之马衔
芎。后世因其状如雀脑，谓之雀脑芎。出关中者为京
芎，亦曰西芎；出蜀中者为川芎；出天台者为台芎；出
江南者为抚芎。清明后宿根生苗，分其枝横埋之，节，
节生根八月根下始结芎䓖，掘取蒸曝《救荒》：一种似
蛇床叶而粗嫩，叶可煠食。”

江宁府信州一种小梨，名鹿梨。叶如茶，根如小拇指。
彼人取皮治疮，八月采之。时珍曰：“山梨，野梨也，处处
有之。梨大如杏，可食。”

杜若楚地山中时有之，山人亦呼为良姜。根似姜，《图
经》所谓“山姜”也。开紫花，不结子，八月采根入药。
亚麻子出兖州威胜军。苗叶俱青，花白色。八月上旬
采其实用。时珍曰：“即壁虱胡麻也。”其实亦可榨油点
灯。

蚕豆南土种之，蜀中尤多。八月下种。冬生嫩苗，可茹
射干。按张揖《广雅》云：“鸢尾，射干也。”土宿《真君本草》云：
“射干即扁竹，叶扁，生如侧手掌形，茎亦如之。”一种紫
花，一种黄花，一种碧花。多生江南、湖广、川浙平陆间。
八月采根，取汁煮雄黄，伏雌黄，制丹砂，能拒火
石。南桂阳呼为风药。充茗及浸酒饮，能愈头风，故名。
《别录》曰：“生华阴山谷。八月采实，阴干。”

橙名《鹄壳，树似橘而叶大，其形圆，大于橘而香，皮厚
而皱，八月》熟。

《𣗋子一名食茱》。高木长叶，黄花绿子，丛簇枝上。味
辛而苦。八月采，捣滤成汁，入石灰搅成，名曰“艾油”，亦
曰“辣米油。”始辛辣蜇口，入食物中用。

木绵有二种，似木者名“吉贝”，似草者名“古终”，江南淮
北所种。茎弱如蔓，高者四五尺，叶有三尖，如枫叶。入秋开花，黄色，如葵花而小，亦有红紫者。结实大如桃，
中有白绵，亦有紫绵者。八月采救，谓之“绵花。”

曼陀罗花《法华经》言：“天雨曼陀罗花。”后人因以名曼
陀罗。梵言杂色也。绿茎碧叶，叶如茄叶。八月开白花，
凡六瓣，状如牵牛花而大。

果类有海红，即海棠梨之实，状如木瓜而小，实至八
月乃熟。沈立《海棠谱》云：“海棠其实状如梨，大如樱桃，
至秋可食。”

甘松香黔蜀州郡及辽州皆有之。丛生山野，叶细如
茅草，根极繁密。八月采之，作汤浴，令人身香。

雷丸，生石城山谷及汉中土中。八月采根，暴干。按：《遁
斋闲览》云：杨勔中年得异疾，每发语，腹中有小声应
之，久渐声大。有道士见之曰：“此应声虫也。但读《本草》，
取不应者治之，读至雷丸不应，遂顿服数粒而愈。”
《本草集解》：荆芥叶似独帚叶而狭小，淡黄绿色，八月
开小花，作穗成房，房如紫苏，房内有细子，如葶苈子。
《群芳谱》。八月为竹小春。

《谈丛》：“八月一日雨则角出，下熟。角，田豆也。”

枕谭《续汉礼仪志》云：“仲秋之月，赐八九十老人杖，杖
端有玉鸠，鸠不咽之鸟，盖取不咽也。”《风俗通》记汉高
故事，恐未可据。

《名胜志》：“蓝溪，源出太姥山顶，每岁八月，乌柏落叶，溪
中色皆秀碧，俗传太姥染衣，居民候其时取水沤蓝，
染帛最佳。”

《云笈七签》：“汉平帝元寿二年八月己酉，五帝各乘方
而色车，从群官来下，受大帝之命，授茅盈为司命东
卿上真君。”

《搜神记》：宋时弘农冯夷，华阴同乡堤首人也。以八月
上庚日渡河溺死，天帝署为河伯。又《五行书》曰：“河伯
以庚辰日死，不可治船远行，溺没不返。”

《魏书灵征志》：“尉元表臣于彭城，遣别将以八月至睢
口，邀贼将陈显达。有战士于营外五里刍牧，见一白
头翁乘白马，将军呼之，语称至十八日辰必来到此。
语汝将军领众从东北临入，我当驱贼令走，申时贼
必大破。后十日，此人复于彭城南戏马台东二里，见
白头翁亦乘白马从东北来，呼此人谓曰：‘我与东海
四渎、太山北岳神，共行淮北，助汝二将，荡除已定，汝
上下喜否’？”因忽然不见。

《集仙传》：“八月九日，群仙来传，金母敕令女仙谢自然
披发，四十日金母当自来所降使或言姓崔，将一板
阔二尺，长五尺，其上有五色，每群仙欲至，墙壁间悉
荧煌似镜。自然每披发，则黄云缭绕其身，又有七人，
黄衣戴冠，侍于左右。”

《宣室志》：长庆中有王先生者，弘农晦之闻其术，往谒
焉。王留之宿，乃八月十二也。先生召其女七娘谓之
曰：“汝为吾刻纸，状今夕之月，置于室东之垣上。”有顷，
七娘以纸月施于垣上，忽月光洞然，一室毫发尽辨，
晦之惊叹不测。

《云笈七签》：“古人以秋分之日为秋判之日。所以尔者，
秋分之日，乃会九天八地众真人神上皇至尊，三日
三夕，共定万民之命，所聚议者咸多，而神尊并集故
也。”

《仙忌真记》曰：“子欲升天，慎秋分，罪无大小皆上闻，以
罪求仙仙甚难，是故学道为心寒。”

秋分清旦南望，有“素赤黄云者，是南极真人上皇赤
帝三素云也。存礼密祝，三见云轝，白日升仙。